Răzbunătorii: Războiul Infinitului

***Răzbunătorii: Războiul Infinitului*** (engleză: *Avengers: Infinity War*) este un film american cu supereroi, lansat în 2018, bazat pe echipa Răzbunătorii creată de Marvel Comics, produs de Marvel Studios și distribuit de Walt Disney Studios Motion Pictures. Este o continuare a filmului din 2012 *Răzbunătorii* și a filmului din 2015 *Răzbunătorii: Sub semnul lui Ultron*, fiind al nouăsprezecelea film din Marvel Cinematic Universe (MCU). Filmul este regizat de Anthony și Joe Russo, scris de Christopher Markus și Stephen McFeely și prezintă o distribuție de ansamblu, din care fac parte Robert Downey Jr., Chris Hemsworth, Mark Ruffalo, Chris Evans, Scarlett Johansson, Benedict Cumberbatch, Don Cheadle, Tom Holland, Chadwick Boseman, Paul Bettany, Elizabeth Olsen, Anthony Mackie, Sebastian Stan, Danai Gurira, Letitia Wright, Dave Bautista, Zoe Saldana, Josh Brolin și Chris Pratt. Acțiunea filmului urmărește încercarea Răzbunătorilor și a Gardienilor Galaxiei de-al opri pe Thanos din a colecta atotputernicele Pietre ale Infinitului.

Filmul a fost anunțat în octombrie 2014 ca *Răzbunătorii: Războiul Infinitului – Partea 1*. Frații Russo au primit regia în aprilie 2015, iar în mai, Markus și McFeely au fost angajați ca scenariști, povestea inspirându-se din benzile desenate *The Infinity Gauntlet* din 1991 a lui Jim Starlin și *Infinity* din 2013 a lui Jonathan Hickman. În 2016, Marvel a scurtat titlul la *Răzbunătorii: Războiul Infinitului*. Filmările au început în ianuarie 2017 la Studiourile Pinewood Atlanta din Fayette County, Georgia, cu o distribuție numeroasă, care consta în mare parte din actori ce și-au reluat rolurile din filmele MCU anterioare. Producția s-a încheiat în iulie 2017, filmările desfășurându-se concomitent cu continuarea directă, *Răzbunătorii: Sfârșitul jocului*. Filmări adiționale au avut loc în Scoția, în Anglia, în centrul Atlantei și în New York. Cu un buget estimat între 316 și 400 milioane de dolari, este unul dintre cele mai costisitoare filme din toate timpurile.

*Răzbunătorii: Războiul Infinitului* a avut premiera internațională pe 23 aprilie 2018 la Los Angeles și a fost lansat în Statele Unite pe 27 aprilie 2018, în format IMAX și 3D. Filmul a primit laude pentru performanța actorilor (în special pentru cea a lui Brolin) și pentru încărcătura emoțională a poveștii, precum și pentru efectele vizuale și secvențele de acțiune. A fost al patrulea film și primul film cu supereroi care a încasat peste 2 miliarde de dolari pe plan global, doborând numeroase recorduri la box-office și devenind cel mai profitabil film din 2018, precum și al patrulea film cu cele mai mari încasări din toate timpurile și din Statele Unite și Canada. Filmul a primit nominalizări la Premiile Oscar și BAFTA pentru efectele vizuale. Continuarea, *Răzbunătorii: Sfârșitul jocului*, a avut premiera în aprilie 2019.

## Sinopsis

Thanos este pe cale să distrugă universul, așa că Răzbunătorii și aliații lor supereroi trebuie să riște totul în lupta supremă a tuturor timpurilor.

## Premisă

O călătorie cinematografică nemaipomenită, a căreia producție a durat zece ani și care a cuprins tot Universul Cinematic Marvel, Răzbunătorii: Războiul Infinituluial studiourilor Marvel aduce pe ecrane lupta supremă a tuturor timpurilor. Răzbunătorii și aliații lor supereroi trebuie să fie dispuși să sacrifice totul în încercarea de a-l învinge pe puternicul Thanos, înainte ca războiul său distrugător și pustiitor să aducă sfârșitul universului. Unele secvențe care conțin efecte stroboscopice pot afecta spectatorii fotosensibili.

## Poveste

După ce a obținut Piatra Puterii, una dintre cele șase Pietre ale Infinitului, de pe planeta Xandar, Thanos și aghiotanții săi — Ebony Maw, Cull Obsidian, Proxima Midnight și Corvus Glaive — interceptează o nava spațială care transporta supraviețuitorii de pe Asgard. În timp ce extrage Piatra Spațiului din Tesseract, Thanos îl subminează pe Thor, îl doboară pe Hulk și îl omoară pe Loki. Heimdall își folosește ultimele puteri înainte de a fi ucis pentru a-l trimite pe Hulk pe Pământ folosind Bifröst-ul. Thanos și aghiotanții săi părăsesc și distrug nava.

Hulk se prăbușește în Sanctum Sanctorumul din New York City, transformându-se înapoi în Bruce Banner. El îl avertizează pe Stephen Strange și pe Wong despre planul lui Thanos de a distruge jumătate din viața din întregul univers, iar Strange îl recrutează pe Tony Stark. Maw și Obsidian aterizează pentru a obține Piatra Timpului de la Strange, iar acest lucru îi atrage atenția lui Peter Parker. Maw îl capturează pe Strange, dar nu reușește să extragă Piatra Timpului din cauza unei vrăji. Stark și Parker urmăresc nava lui Maw, Banner îl contacteză pe Steve Rogers, iar Wong rămâne să păzească Sanctumul.

În Edinburgh, Midnight și Glaive îi atacă pe Wanda Maximoff și pe Vision pentru a obține Piatra Minții din fruntea lui Vision. Rogers, Natasha Romanoff și Sam Wilson îi salvează și îi duc la Sediul Răzbunătorilor, acolo unde se află deja James Rhodes și Banner. Vision se oferă să o lase pe Maximoff să-i distrugă Piatra Minții pentru a-l împiedica pe Thanos să o ia. Rogers sugerează în schimb să meargă în Wakanda, acolo unde, crede el, există resursele necesare pentru a extrage Piatra din fruntea lui Vision fără a-l ucide.

Gardienii Galaxiei răspund la un apel de ajutor de pe nava Asgardiană și îl salvează pe Thor, care le spune că Thanos este în căutarea Pietrei Realității, aflată în posesia Colectorului de pe Knowhere. Rocket și Groot îl însoțesc pe Thor pe Nidavellir, unde ei și Etiri făuresc Stormbreaker-ul, o secure capabilă să îl distrugă pe Thanos. Pe Knowhere, Peter Quill, Gamora, Drax și Mantis îl găsesc pe Thanos cu Piatra Realității deja în posesie. Thanos o răpește pe Gamora, fiica sa adoptivă, care îi dezvăluie locația Pietrei Sufletului pentru a o salva pe sora sa, Nebula, de la tortură. Thanos și Gamora ajung pe Vormir, unde Red Skull, paznicul Pietrei Sufletului, îl informează că pentru a obține Piatra trebuie să sacrifice ceva la care ține foarte mult. Cu inima grea, Thanos o ucide pe Gamora și obține Piatra Sufletului.

Nebula scapă din captivitate și îi contactează pe Gardienii rămași, spunându-le să se întâlnească pe Titan, planeta natală a lui Thanos, acum în ruine. Stark și Parker îl salvează pe Strange și îl omoară pe Maw. Ei sosesc pe Titan și se întâlnesc cu Quill, Drax și Mantis. Grupul gândește un plan pentru a-i lua lui Thanos Mănușa Infinitului după ce Strange folosește Piatra Timpului pentru a vedea în viitor milioane de urmări posibile și constată că grupul va câștiga doar într-unul. Thanos sosește și motivează că planul său este singura soluție un univers amenințat de suprapopulare. Grupul reușește să îl imobilizeze pe Thanos, dar Nebula deduce că Thanos a omorât-o pe Gamora. Furios, Quill îl atacă Thanos, iar acest lucru îi permite să scape din strânsoare. Stark este grav rănit de Thanos, dar este cruțat după ce Strange îi oferă Piatra Timpului.

În Wakanda, Rogers se reîntâlnește cu Bucky Barnes, după care armata lui Thanos aterizează. Răzbunătorii, alături de T'Challa și de trupele din Wakanda, formează o defensivă în timp ce Shuri încearcă să extragă Piatra Minții de la Vision. Banner, nereușind să se transforme în Hulk, luptă în armura Hulkbuster a lui Stark. Thor, Rocket și Groot aterizează pentru a-i ajuta pe Răzbunători; Midnight, Obsidian și Glaive sunt omorâți, iar armata este alungată. Thanos sosește și, în ciuda încercării lui Maximoff de a distruge Piatra Minții, Thanos o extrage și îl omoară pe Vision.

Thor îl rănește grav pe Thanos cu ajutorul securei "Stormbreaker" dar acesta activează Mănușa Infinitului completă prin așa zisul "snap"(pocnitură din degete) și se teleportează. Jumătate din întreaga viața din univers începe să se dezintegreze, inclusiv Barnes, T'Challa, Groot, Maximoff, Wilson, Mantis, Drax, Quill, Strange și Parker, dar și Maria Hill și Nick Fury, cu toate că Fury reușește să transmită un mesaj. Stark și Nebula se află pe Titan, iar Banner, M'Baku, Okoye, Rhodes, Rocket, Rogers, Romanoff și Thor rămân pe câmpul de luptă din Wakanda. Între timp, Thanos privește un răsărit pe o altă planetă, astfel marcând faptul că acesta este primul film din universul MCU în care răufăcătorul învinge. Acest final a avut o încărcătură emoțională uriașă, mii de fani au ieșit în lacrimi din sălile de cinema, văzându-și personajele preferate dezintegrate, ca mai apoi, peste un an, să asiste la întoarcerea eroilor lor favoriți.

## Distribuție

* Robert Downey Jr. în rolul lui Tony Stark / Omul de fier: Liderul și reprezentantul Răzbunătorilor, care se autointitulează ca fiind un geniu, miliardar, playboy și filantrop într-o armură electromecanică făcută de el. Co-regizorul Joe Russo explică „Stark simte acest mare pericol cum se apropie, deci face tot ce îi stă în putere pentru a menține în siguranță Pământul”. Downey a adăugat că Stark va avea obiective mai puțin importante decât în filmele anterioare.
* Chris Hemsworth în rolul lui Thor: Un Răzbunător și rege al planetei Asgard, bazat pe deitatea cu același nume din mitologia nordică. Joe Russo a spus că povestea lui Thor continuă după evenimentele din *Thor: Ragnarok*, care îl găsește într-un „loc foarte profund și... foarte interesant” cu „motivații emoționale reale”. La recomandarea lui Hemsworth, scenariștii Christopher Markus și Stephen McFeely s-au consultat cu regizorul filmului *Thor: Ragnarok,* Taika Waititi, și scenaristul Eric Pearson pentru a continua elementele tragicomice ale lui Thor din acel film. Joe Russo a spus că Thor are "caracteristicile eroului care se poate lupta direct cu Thanos" și ar fi devenit protagonistul principal dacă Thor l-ar fi omorât pe Thanos.
* Mark Ruffalo în rolul lui Bruce Banner / Hulk: Un Răzbunător și un cercetător de geniu care, după expunerea la radiații gama, se transformă într-un monstru atunci când este enervat sau agitat. Pe parcursul filmului, Banner încearcă să se reintegreze în echipa Răzbunătorilor, dar și să „convingă pe toată lumea în legătură cu cât de periculos este Thanos”. Joe Russo a simțit că refuzul lui Hulk de a apărea în marea parte a filmului a fost deoarece era speriat, dar și pentru că a realizat că „Banner îl vrea pe Hulk doar pentru bătaie. Cred că s-a săturat să îl tot apere pe Banner.” Russo a adăugat că acest lucru „reflectă cu adevărat călătoria din *Ragnarok*... [acolo unde] aceste două personaje erau constant în conflict una cu cealaltă pentru deținerea controlului.” Apariția lui Banner în film continuă firul narativ pentru personajul din *Thor: Ragnarok* și se încheie în continuarea lui *Războiul Infinitului*, iar diferența dintre Hulk și Banner „începe să devină neclară”. Ruffalo îl descrie pe Hulk din *Războiul Infinitului* ca având capacitatea mentală a unui copil de cinci ani.
* Chris Evans în rolul lui Steve Rogers / Căpitanul America: Un supererou evadat și liderul Răzbunătorilor. Un veteran al celui de-al Doilea Război Mondial, el a primit abilități super-umane după ce a fost injectat cu un ser experimental și criogenat până în prezent. Joe Russo a spus că după evenimentele din *Căpitanul America: Război civil*, Rogers se chinuie cu conflictul dintre responsabilitatea pentru propria persoană și responsabilitatea pentru ceilalți. Personajul întruchipează „spiritul” său alternativ Nomad în film și primește mănuși noi din vibraniu de la Shuri pentru a înlocui scutul pe care obișnuia să îl poarte.
* Scarlett Johansson în rolul Natashei Romanoff / Văduva Neagră: Un spion tenace, membru al facțiunii Răzbunătorilor lui Rogers și fost agent S.H.I.E.L.D. Johansson a spus că situația lui Romanoff după evenimentele din *Căpitanul America: Război civil* a devenit „negativă. Aș spune că personajul meu nu a fost plin de speranță și că a trecut prin cele mai rele lucruri de până acum.”
* Benedict Cumberbatch în rolul Dr.-ului Stephen Strange: Un fost neurochirurg care, după un accident de mașină ce a dus la o călătorie de vindecare, a descoperit lumea ascunsă a magiei și a dimensiunilor alternative, și a devenit un Maestru al Artelor Mistice. Markus și McFeely l-au descris pe Strange ca fiind „adultul din cameră care gândește rațional” cu o „perspectivă largă” din cauza riscurilor din film. Aaron Lazar a fost înlocuitorul lui Cumberbatch până când acesta a încheiat filmările la *The Current War*. În acel moment, Cumberbatch a refilmat scenele în care fața sa apărea la cadru. Julian „JayFunk” Daniels a fost asistentul lui Cumberbatch pentru mișcările cu degetele.
* Don Cheadle în rolul lui James „Rhodey” Rhodes / Mașina de Război: Un colonel din cadrul U.S. Air Force și Răzbunătorul care manevrează armura Mașinii de Război. După evenimentele care îl paralizează în *Război civil*, Rhodes primește un aparat de la Stark pentru a umbla din nou, cu toate că la început este reticent în a folosi armura Mașinii de Război și în a se realătura Răzbunătorilor din cauza paraliziei. Cheadle a crezut că Rhodes „negociază această reuniune și realăturare în echipă”. El explică și că relația lui Rhodes cu Stark „s-a accentuat” după accidentul său, spunând, „Cred că Tony se simte într-un fel responsabil și vinovat. Dar din nou, el a fost mereu acolo pentru mine într-un mod în care numai el putea să fie.”
* Tom Holland în rolul lui Peter Parker / Omul-păianjen: Adolescent și protejatul lui Stark, care primește abilitățile de arahnidă după ce este mușcat de un păianjen modificat genetic.
* Chadwick Boseman în rolul lui T'Challa / Pantera Neagră: Regele națiunii africane Wakanda, care a primit abilitățile supranaturale după ce a ingerat Iarba Inimii.
* Paul Bettany în rolul lui Vision: Un android și Răzbunător creat cu ajutorul inteligenței artificiale J.A.R.V.I.S., Ultron și Pietrei Minții. Anthony Russo l-a numit pe Vision „un MacGuffin în viață. Bineînțeles, acest lucru ridică mizele deoarece viața lui Vision se află în pericol, iar viața sa este în conflict cu obiectivele lui Thanos, deci cineva trebuie să cedeze.”
* Elizabeth Olsen în rolul Wandei Maximoff / Vrăjitoarea stacojie: Membră a facțiunii Răzbunătorilor lui Rogers, care poate folosi magie, hipnoză și telechinezie.
* Anthony Mackie în rolul lui Sam Wilson / Șoimul: Un membru al facțiunii Răzbunătorilor lui Rogers și fost parapantist antrenat de armată în luptele aeriene, și care folosește un echipament cu aripi speciale. Mackie a spus că Wilson are ranchiună pe ceilalți eroi precum Omul de fier și Pantera Neagră după evenimentele din *Război civil*.
* Sebastian Stan în rolul lui Bucky Barnes / Soldatul Iernii: Un asasin tenace și aliatul lui Rogers, care a renăscut după ce s-a crezut că a fost ucis în luptă în timpul celui de-al Doilea Război Mondial. Barnes, care era numit anterior Soldatul Iernii, primește de la locuitorii din Wakanda numele de Lupul alb.
* Tom Hiddleston în rolul lui Loki: Fratele adoptiv al lui Thor, bazat pe deitatea omonimă din mitologia nordică.
* Idris Elba în rolul lui Heimdall: Santinela atotvăzătoare din Asgard, de pe Podul Bifröst, bazat pe deitatea omonimă din mitologia nordică.
* Peter Dinklage în rolul lui Eitri: Regele Piticilor de pe planeta Nidavellir și fierar de arme, bazat pe deitatea omonimă din mitologia nordică.
* Benedict Wong în rolul lui Wong: Unul dintre maeștrii Artelor Mistice, care a primit sarcina de a proteja unele dintre cele mai importante cărți și relicve ale lui Kamar-Taj.
* Pom Klementieff în rolul lui Mantis: Membru al Gardienilor Galaxiei cu puteri empatice.
* Karen Gillan în rolul Nebulei: Una dintre fiicele adoptive ale lui Thanos, crescută împreună cu Gamora ca surori.
* Dave Bautista în rolul lui Drax Distrugătorul: Membru al Gardienilor, în căutarea răzbunării după ce Thanos i-a omorât familia. La sfârșitul fiecărei zile de filmare, Bautista a trebuit să stea într-o saună pentru a-și scoate machiajul.
* Zoe Saldana în rolul Gamorei: Membru al Gardienilor, orfană a unei lumi extraterestre și crescută de Thanos, căutând izbăvirea pentru relele făcute în trecut. Ariana Greenblatt o joacă pe tânăra Gamora.
* Vin Diesel în rolul lui Groot: Membru al Gardienilor, umanoid în formă de copac. Producătorul executiv James Gunn a explicat că Groot încă este un adolescent în film, în același stadiu văzut într-una dintre scenele post-distribuție din filmul *Gardienii Galaxiei Vol. 2*. Terry Notary a furnizat captura digitală a mișcărilor pentru Groot și a spus că personajul este „aproape adult, deci veți vedea un adolescent care își caută un mentor pentru a-l avea ca model”.
* Bradley Cooper în rolul lui Rocket: Membru al Gardienilor, un raton bazat pe inginerie genetică, vânător și mercenar, și un maestru al armelor și tacticilor de luptă. Sean Gunn a fost din nou înlocuitorul pentru Rocket în timpul filmărilor, jocul actoricesc și grimasele sale fiind referință de mișcare pentru personaj.
* Gwyneth Paltrow în rolul lui Pepper Potts: logodnica lui Stark și CEO-ul Stark Industries. Downey a simțit că „Pepper rămâne inima poveștii [Omului de fier]”, cu toate că aceasta nu a fost un subiect important al filmelor anterioare cu Stark. Downey a continuat „dorim să ne întoarcem la realitate. Nu doar pentru ei, dar să vedem cum ea ar putea ajuta toată această idee de ceva-pentru-care-merită-să-lupți.”
* Benicio del Toro în rolul lui Taneleer Tivan / Colectorul: Unul dintre Înțelepții Universului, o strajă obsedată de colecția de faună interstelară, relicve și speciile de tot felul din galaxie.
* Josh Brolin în rolul lui Thanos: Un despot intergalactic de pe Titan care dorește toate cele șase Pietre ale Infinitului pentru a modela după bunul plac realitatea, cu scopul de a „re-echilibra universul”. Producătorul Kevin Feige a adăugat că Thanos crede că universul devine suprapopulat, lucru ce a dus la distrugerea propriei case, Titan, și care a jurat că nu va lasă să se întâmple din nou și că „ai putea spune că el este personajul principal al filmului”. McFeely a împărtășit acest sentiment, descriind filmul ca pe o „călătorie a eroului” pe lângă ideea de protagonist, spunând că, „O parte dintre aceste lucruri [înseamnă] totul pentru el. Am dorit să arătăm asta. Nu era vorba doar despre putere; sau un ideal; sunt și ei tot oameni.” Brolin l-a descris pe Thanos ca pe „un Quasimodo al timpului” și a mai făcut referire la romanul *Parfum*, de vreme ce Thanos s-a născut deformat și era considerat o „ciudățenie” pe Titan, în timp ce Joe Russo a făcut referire la *Nașul* pentru Brolin în anumite momente, lucru care l-a ajutat pe Brolin să „pună emoție în toată chestiunea”. Brolin a adăugat ulterior că i-a plăcut mai mult să-l joace pe Thanos decât pe Cable din *Deadpool 2* datorită cantității de muncă depusă în crearea personajului. Thanos nu poartă armură în majoritatea din film, lucru ce simbolizează puterea sa crescândă pe parcursul colecționării Pietrelor Infinitului. Pe lângă dublajul personajului, Brolin a furnizat și captura digitală a mișcărilor de pe platou.
* Chris Pratt în rolul lui Peter Quill / Lordul Stelar: Liderul jumătate-om, jumătate-celest al Gardienilor, care a fost răpit de pe Pământ pe când era copil și crescut de un grup de hoți extratereștri pe nume Nimicitorii. Pratt și-a descris rolul din film ca pe un „rol episodic... care devine mai emoționant; mai ireverențios; mai colorat dacă asta îți dorești”.

În plus, anumiți actori își reiau rolurile UCM anterioare: Danai Gurira în rolul lui Okoye, liderul armatei Dora Milaje; Letitia Wright în rolul surorii lui T'Challa, Shuri; William Hurt în rolul lui Thaddeus Ross, Secretarul de Stat al SUA; Kerry Condon în rolul dublajului pentru vocea Inteligenței Artificiale a lui Stark, F.R.I.D.A.Y.; Winston Duke în rolul lui M'Baku, liderul tribului din munți Jabari din Wakanda; Florence Kasumba în rolul lui Ayo, membru al armatei Dora Milaje; Jacob Batalon în rolul prietenului lui Parker, Ned; Isabella Amara în rolul colegei lui Parker, Sally; Tiffany Espensen în rolul colegei lui Parker, Cindy; și Ethan Dizon în rolul colegului lui Parker, Tiny. Samuel L. Jackson și Cobie Smulders au apariții scurte ce nu sunt menționate în distribuție, ca Nick Fury și Maria Hill, fostul și actualul director al S.H.I.E.L.D, respectiv, în secvența post-credite a filmului.

Aghiotanții lui Thanos, cunoscuți colectiv în benzile desenate ca Ordinul Negru și în film ca și „Copiii lui Thanos”, îi includ pe Terry Notary în rolul lui Cull Obsidian, Tom Vaughan-Lawlor în rolul lui Ebony Maw, Carrie Coon în rolul lui Proxima Midnight și Michael James Shaw în rolul lui Corvus Glaive. Cei patru au furnizat dublajul vocilor și captura digitală a mișcărilor de pe platou pentru personaje. De vreme ce Coon era însărcinată în timpul filmărilor, ea a furnizat mai mult dublajul vocii pentru Proxima Midnight și mai puțin captura digitală, iar cascadoarea Monique Ganderton a furnizat restul necesităților de pe platou. Înfățișarea lui Ebony Maw a fost inspirată de la personajul Mephisto, care a apărut în benzile desenate *Infinity Gauntlet*.

Ross Marquand îl joacă pe Johann Schmidt / Red Skull, „Straja pietrei” și fost comandant nazist al grupării Hydra în timpul celui de-al Doilea Război Mondial. Marquand îl înlocuiește pe Hugo Weaving, care a ezitat să își reia rolul din *Căpitanul America: Primul luptător*. Co-creatorul Răzbunătorilor, Stan Lee, are o apariție cameo ca șofer în autobuzul de școală al lui Parker, în timp ce Stephen McFeely îl joacă pe Secretarul Ross. Kenneth Branagh, regizorul filmului *Thor*, dublează vocea unui personaj Asgardian care sună pentru ajutor, într-un rol cameo ce nu apare în distribuție. David Cross a fost invitat pentru a juca rolul cameo al lui Tobias Fünke, personajul său din sitcomul *Arrested Development*, la care frații Russo au lucrat anterior; Cross nu a reușit să onoreze invitația din cauza unor conflicte de program, dar, chiar și așa, Fünke apare în film ca un specimen din colecția Colectorului, jucat de un figurant ce nu apare în distribuție. Jon Favreau a reluat rolul lui Happy Hogan, iar co-regizorul Joe Russo a avut o apariție cameo în rolul unui paparazzi, dar aceste secvențe nu au fost incluse în versiunea pentru cinematografe.

## Referințe

1. ↑ 1,0 1,1 Vizionează Răzbunătorii: Războiul Infinitului | Film integral | Disney+ (disneyplus.com)